Henry Merimaan Korona 2020 -installaatio hänen Facebook-näyttelyssään Yhteinen tila keväällä 2020.
**Henry Merimaa** (s. 1950 Pori) on porilainen kuvataiteilija. Hän on opiskellut Porin Piirustuskoulussa vuosina 1978 - 1981 ja Taideteollisen korkeakoulun Taidepedagogiikan laitoksella vuosina 1992-1994. Hän on koulutukseltaan taiteen maisteri. Merimaa on esiintynyt lukuisissa yksityis- ja yhteisnäyttelyissä Lounais-Suomen alueella sekä toiminut taiteilijaseura NYTEn puheenjohtajana vuosina 1987 - 1989. Hän on opettanut kuvallista viestintää Satakunnan ammattikorkeakoulun (SAMK) viestinnän koulutusohjelmassa. Merimaa on ollut vihreiden varavaltuutettu Porissa. Hänet valittiin vuonna 2018 Satakunnan ammattikorkeakoulun hallituksen puheenjohtajaksi.

Merimaan pojat Eero Merimaa (s. 1976) ja Arttu Merimaa (s. 1983) ovat myös taiteilijoita. Porista kotoisin olevan Merimaan lapsuudenmaisiin kuului Karjarannan teollisuusalue, jonka vanhaa rakennuskantaa hän on sittemmin puolustanut kun aluetta on uudistettu. Merimaan varhaisena innoittajana 1960-luvulla toimi Cobra-ryhmän piirissä raudasta valmistetut, ekspressiiviset veistokset. Sittemmin hän on osallistunut aktiivisesti Porin taide-elämään mm. taiteilijaseura Nyten kautta.

### Kuvataide

Merimaa opiskeli Porin Piirustuskoulussa vuosina 1978 - 1981, mutta hän debytoi jo vuonna 1979 Suomen Kulttuurirahaston Satakunnan rahaston näyttelyssä Porissa. Seuraavana vuonna hän osallistui Suomen Taiteilijaseuran 85. näyttelyyn Helsingissä. Sittemmin hän on esiintynyt useissa yksityis- ja yhteisnäyttelyissä. Vuonna 1991 hän piti galleria 1h+k:ssa Porissa näyttelyn Titanium & Ferrum, jonka teokset hän oli valmistanut mm. ferrosulfaatista ja titaanioksidijauheesta. Ne olivat peräisin hänen työpaikkansa vuorikemian tehtaan käyttämistä materiaaleista. Merimaan teoksia kuuluu Porin taidemuseon hallinnoimaan Porin kaupungin taidekokoelmaan, kuten installaatio Perhetarina vuodelta 1994.

### Performanssit

Merimaa on esittänyt performansseja, kuten Pori Jazzien aikana 10.7.1985 Porin Etelärannassa performanssin jossa hän soitti vasaralla jokirannan rakenteita. Taiteilijaseura Nyten jäsenenä Merimaa on osallistunut 1990-luvun alussa mm. perfomanssien Poru-aktio, Jäähäät ja Arkipäivän syyhy toteutukseen. Vuonna 2016 hän kuratoi Porin taidemuseon Projektihuoneeseen näyttelyn Fluxus ny, jossa kohtasivat kansainväliset Fluxus-taiteilijat ja taiteilijaseura Nyten varhaiset teot.

### Ympäristö- ja yhteisötaide

Porissa järjestettiin Yhteisötaiteen triennaali 18. - 22.4.2016. Merimaa osallistui triennaaliin teosprojektilla Hankaa mu kans, jossa hän perehdytti osallistujat frottage-menetelmään, minkä jälkeen osallistujat saivat tehdä kuvia valitsemistaan kaupungin pintarakenteista. Suomen ensimmäinen geokätköilyyn perustuva näyttely Kätketty taide järjestettiin Porissa 13.5. - 31.8.2016. Hänen teoksensa oli Joseph Beuysin taiteesta inspiroitunut ja löytäjää rakentelemaan aktivoiva. Vuojoen kartanossa kesällä 2016 pidettyyn Ympäristökoru-näyttelyyn hän osallistui teoksella, joka käsitteli Eurajoen veden puhtautta. Merimaa on todennut hänelle olevan tärkeää, että taiteilijan ja yleisön kohtaamisessa on yllätyksellisyyttä ja arvaamattomuutta.

### Teoksia

* Karjaranta - ympräistössä tapahtuu. Toim. Joensuu, Harri; Malho, Marika; Merimaa, Henry; Sankari, Anne. Satakunnan ammattikorkeakoulu, Pori 2011
* Mediahybridit. Viestinnän opiskelijoiden seminaaritöistä kirjoitettuja artikkeleita. Toim. Merimaa, Henry. Satakunnan ammattikorkeakoulu, Pori 2015

Lähteet
-------

1. ↑  Taideteollinen korkeakoulu: Opinnäytetyön tiivistelmät  1996. Taideteollinen korkeakoulu.  Arkistoitu 15.5.2021. Viitattu 23.11.2020.
2. ↑  Ruottunen, Eira & Mäkilä, Lea: *Porin Taiteilijaseura ry 1947 - 1997*, s. 31. Porin Taiteilijaseura ry, 1997.
3. 1 2 3  Laine, Helena: Kaupunkitaide mietityttää, manifestit eivät kiinnosta.  *Satakunnan Kansa*, 31.3.2010.  Alma Media.
4. ↑  "Yliopistokeskuksen sijainnista päättäminen on emoyliopistojen asia" – Samkin johtajien toiveissa yhteiskampus ja Tampere 3 -yhteistyö *www.satakunnankansa.fi*. Viitattu 28.9.2020. [vanhentunut linkki]
5. ↑  Merimaan perheen taiteilijat esittäytyvät.  *Satakunnan Kansa*, 14.1.2008.
6. ↑  Kuvaja, Sini: Messualueen naapurin karun kauneuden puolella.  *Satakunnan Kansa*, 14.5.2018.  Alma Media.
7. ↑  Toim. Ruottunen, Eila ja Mäkilä, Lea: *Porin taiteilijaseura ry 1947 - 1997*, s. 31. Porin taiteilijaseura ry.
8. ↑  Titaania ja rautaa.  *Satakunnan Kansa*, 1.3.1991.
9. ↑  Porin taidemuseo: Porin taidemuseon vuosikertomus 1994  1994. Porin taidemuseo.  Arkistoitu 19.4.2022. Viitattu 20.11.2020.
10. ↑  Nyrhinen, Tiina: Kuvataidetta jazzin kunniaksi.  *Satakunnan Kansa*, 12.7.1985.
11. ↑  Kuvaja, Sini: Taiteilija leikkii ja ottaa kantaa.  *Satakunnan Kansa*, 10,6,2016.  Alma Media.
12. ↑  Porin taidemuseo FLUXUS NY 10.06.2016–28.08.2016 Porin taidemuseo.  Arkistoitu 23.9.2016. Viitattu 20.11.2020.
13. 1 2  Elo, Mikko I.: Satunnaisia törmäyksiä kaupungissa.  *Satakunnan Kansa*, 16.4.2016.  Alma Media.
14. ↑  Kuvaja, Sini: Salattu taide kutsuu etsijää.  *Satakunna Kansa*, 12.5.2016.  Alma Media.
15. ↑  Kuvaja, Sini: Kohtaa luonto ja taide hiljaa.  *Satakunnan Kansa*, 4.6.2016.  Alma Media.